România este pe penultimul loc în Uniunea Europeană în funcție de salariul minim brut pe economie, de doar 275 de euro pe lună, un nivel mai scăzut fiind în Bulgaria (235 euro), în timp ce cel mai ridicat este în Luxemburg, de 1.999 de euro, potrivit datelor valabile la 1 ianuarie 2017, publicate vineri de biroul european de statistică Eurostat.

Situația a fost prezentată anterior, în detaliu, de Profit.ro AICI.

În total, un număr de 22 de state membre ale UE au salarii minime pe economie, iar țările în care nu există sunt Danemarca, Italia, Cipru, Austria, Finlanda și Suedia.

Salarii minime de sub 500 de euro pe lună mai sunt în statele estice Letonia și Lituania (380 de euro), Cehia (407 euro), Ungaria (412 euro), Croația (433 euro), Slovacia (435 euro), Polonia (453 euro) și Estonia (470 euro), arată news.ro.

În alte cinci state din sudul Europei salariile minime sunt cuprinse între 500 și 1000 de euro pe lună, respectiv Portugalia (650 euro), Grecia (684 euro), Malta (736 euro), Slovenia (805 euro) și Spania (826 euro).

Restul de șapte state, din vestul și nordul Europei, au salarii minime care depășesc cu mult 1.000 de euro pe lună: Marea Britanie (1.397 euro), Franța (1480 euro), Germania (1498 euro), Belgia (1532 euro), Olanda (1552 euro), Irlanda (1.563 euro) și Luxemburg (1.999 euro).

Datele arată că cel mai ridicat salariu minim din UE este de aproximativ de nouă ori mai mare decât cel mai scăzut.

Calculat în funcție de standardul puterii de cumpărare (PPS), care exclude prețurile, diferența se reduce la 1 la 3, cu ușoare creșteri în statele cu prețuri mai mici și ușoare scăderi în cele cu prețuri mai mari. Astfel, salaiul minim din Bulgaria este de aproximativ 501 PPS, iar în Luxemburg de 1.659 PPS.

Comparativ cu 2008, salariile minime au crescut în toate statele cu excepția Greciei, unde a avut loc o scădere de 14%.

În intervalul 2008-2017, salariile minime s-au dublat în Bulgaria (+109%) și România (+99%). Creșteri semnificative au mai avut loc în Slovacia (+80%), Estonia (+69%), Letonia (+65%) și Lituania (+64%).

În România, salariul minim brut pe țară a crescut de la 1 februarie de la 1.250 de lei la 1.450 de lei, de această majorare beneficiind aproximativ 2,1 milioane de angajați, dintre care peste 30.000 lucrează în sectorul bugetar.